22/12/2020 | Administración LocalMunicipal
Malpica de Bergantiños
Secretaría
Anuncio do convenio para encomenda de xestión á Xunta de Galicia de actuacións auxiliares e colaboración material na tramitación de procedementos sancionadores por incumprimento medidas de prevención na loita contra o covid-19

ANUNCIO CONVENIO PARA ARTICULAR A ENCOMENDA DE XESTIÓN Á XUNTA DE GALICIA PARA A REALIZACIÓN DE ACTUACIÓNS AUXILIARES E DE COLABORACIÓN MATERIAL NA TRAMITACIÓN DOS PROCEDEMENTOS SANCIONADORES COMPETENCIA DOS CONCELLOS DE GALICIA, EN RELACIÓN CO INCUMPRIMENTO DAS MEDIDAS DE PREVENCIÓN APROBADAS PARA A LOITA CONTRA O COVID-19 En data de 11 de decembro de 2020 dítase a resolución da Alcaldía número 578 que a continuación se transcribe: Visto o modelo de PROTOCOLO DE ADHESIÓN que se acompaña como documento anexo II, a través do cal o Concello procederá a solicitar a adhesión ao Convenio entre a Xunta de Galicia e a Fegamp para a tramitación dos procedementos sancionadores competencia dos concellos de Galicia, en relación co incumprimento das medidas de prevención aprobadas para a loita contra o COVID-19. Visto que as entidades locais poderán encomendar a realización de actividades de carácter material ou técnico da súa competencia a outros órganos ou entidades de dereito público da mesma ou de distinta Administración, sempre que entre as súas competencias estean esas actividades, por razóns de eficacia ou cando non se posúan os medios técnicos idóneos para o seu desempeño. Visto que a encomenda de xestión non supón alteración da titularidade da competencia nin dos elementos sustantivos do seu exercicio, sendo responsabilidade do órgano ou entidade encomendante ditar cantos actos ou resolucións de carácter xurídico dean soporte ou nos que se integre a concreta actividade material obxecto de encomenda. Vista a Memoria xustificativa asinada por esta Alcaldía en data 11 de decembro de 2020. Visto o informe asinado pola Secretaria do Concello, dona Eva Jardón López, en data 11 de decembro de 2020. Considerando que o artigo 55 da Lei 33/2011, do 4 de outubro, xeral de saúde pública dispón que “(…) as persoas físicas e xurídicas responsables das accións ou omisións que constitúan infracción en saúde pública serán sancionadas de acordo co disposto neste título”. Nese título, o VI, faise unha tipificación propia das infraccións en saúde pública e das correspondentes sancións (artigos 57.2 e 58.1) e finalízase, no artigo 61.1, coa previsión de que “A incoación, tramitación e resolución dos expedientes sancionadores corresponderá á Administración competente por razón do territorio e a materia”. Segundo indicou o Consello Consultivo de Galicia no seu informe CCG 263/2020, do 14 de outubro, corresponderá aos concellos cando os incumprimentos que constitúan infracción administrativa en saúde pública se poñan de manifesto no ámbito, ao que alcanza a súa competencia, do control sanitario de industrias, actividades, servizos e transportes e de control sanitario de edificios e lugares de vivenda e convivencia humana. Pola súa banda o Real Decreto Lei 21/2020, do 9 de xuño, de medidas urxentes de prevención, contención e coordinación para facer fronte á crise sanitaria ocasionada polo COVID-19, no parágrafo segundo do seu artigo 31.1 dispón que “a instrución e resolución dos procedementos sancionadores que procedan, corresponderá aos órganos competentes do Estado, das comunidades autónomas e das entidades locais no ámbito das súas respectivas competencias Seguindo así mesmo ao Consello Consultivo de Galicia, se os incumprimentos das medidas de prevención e hixiene recollidas no Capítulo II do Real Decreto Lei 21/2020, do 9 de xuño, son subsumibles nalgún dos supostos-tipo de infracción definidos legalmente como infraccións administrativas en saúde pública, e se eses incumprimentos se poñen de manifesto no ámbito ao que alcanza a competencia dos concellos, que inclúe en relación ao obrigado cumprimento das normas sanitarias, o control sanitario de industrias, actividades, servizos e transporte, e o control sanitario de edificios e lugares de vivenda e convivencia humana, entón corresponderá a eses concellos “a instrución e resolución dos procedementos sancionadores que procedan”. Adicionalmente, o artigo 42.3 da Lei 14/1986, do 25 de abril, xeral de sanidade atribúe aos concellos certas competencias en materia de sanidade en relación ao obrigado cumprimento das normas e plans sanitarios e, particularmente, no control sanitario de industrias, actividades, servizos e transportes, ao igual que no control sanitario de edificios e lugares de vivenda e convivencia humana. No mesmo sentido, o artigo 80.3 da Lei 8/2008, do 10 de xullo, de saúde de Galicia atribúe aos concellos, entre outras competencias, o control sanitario de industrias, actividades, servizos e transportes que impacten na saúde da súa cidadanía e o control sanitario de edificios e lugares de vivenda e convivencia humana, especialmente dos centros de alimentación, salóns de peiteado, saunas e centros de hixiene persoal, hoteis e centros residenciais, escolas, campamentos turísticose áreas de actividade física, deportiva e de recreo. En consecuencia, por virtude do previsto no artigo 42.3 da Lei 14/1986, do 25 de abril, e do artigo 80.3 da Lei 8/2008, do 10 de xullo, os concellos teñen a obriga de exercer tales controis en relación ao obrigado cumprimento das medidas de prevención aprobadas pola Administración autonómica galega para a loita contra o COVID-19. O artigo 32.3 da LO 4/2015, dispón que “los alcaldes podrán imponer las sanciones y adoptar las medidas previstas en esta Ley cuando las infracciones se cometieran en espacios públicos municipales o afecten a bienes de titularidad local, siempre que ostenten competencia sobre la materia de acuerdo con la legislación específica”. Sobre a base deste título competencial a alcaldía poderá ser o organismo competente para impor as sancións por incumprimento das medidas de prevención aprobadas pola Administración autonómica galega para a loita contra o COVID-19. Examinada a documentación que a acompaña e de conformidade co establecido nos artigos 21.1. a) e s) da Lei 7/1985, do 2 de abril, Reguladora das Bases do Réxime Local, pola presente RESOLVO: Primeiro. –Solicitar a adhesión ao Convenio entre a Xunta de Galicia e a Fegamp para a tramitación dos procedementos sancionadores competencia dos concellos de Galicia, en relación co incumprimento das medidas de prevención aprobadas para a loita contra o COVID-19 e remitir o Anexo II ao órgano competente. Segundo. –Encomendar a xestión das actuación descritas no Convenio ao amparo dos termos descritos no artigo 11 da Lei 40/2015 de Réxime xurídico do Sector Público. Terceiro. –Publicar a referida encomenda de xestión no Boletín Oficial da Provincia, aos efectos do artigo 8.1. b) da Lei 19/2013, do 9 de decembro, de transparencia, acceso á información pública e bo goberno en concordancia co artigo 11.3. a de a Lei 40/2015, do 1 de outubro, de Réxime Xurídico do Sector Público. Cuarto. –Dar conta da presente Resolución ao Pleno do Concello na próxima sesión ordinaria que se celebre. Malpica de Bergantiños, 17/12/2020. O alcalde Walter Pardo Añon